***Բացօթյա, շրջիկ և շրջածախ առևտրի կազմակերպում***

2018 թվականի ընթացքում Պաշտպանին բողոքներ են հասցեագրվել Երևանի քաղաքապետարանի կողմից առանց թույլտվության բացօթյա առևտուրն արգելելու, ինչպես նաև շրջածախ առևտրի և բացօթյա առևտրի հասկացությունների տարանջատման վերաբերյալ:

«Առևտրի և ծառայությունների մասին» Հայաստանի Հանրապետության օրենքի 5-րդ հոդվածով սահմանված են բացօթյա առևտրին ներկայացվող պահանջները, որի համաձայն՝ բացօթյա առևտուր կարող են իրականացնել միայն օրենսդրությանը համապատասխան թույլտվություն ստացած իրավաբանական անձինք և անհատ ձեռնարկատերերը: Նույն հոդվածով նախատեսվում է նաև, որ թույլատրվում է միայն ծաղիկների, տնկիների, ամանորյա տոնակատարությունների համար նախատեսված եղևնիների և սոճիների, պաղպաղակի, ջրի, այդ թվում` հանքային, հյութերի և զովացուցիչ ըմպելիքների բացօթյա առևտուրը, իսկ բացօթյա առևտուր իրականացնողները պետք է ապահովեն պայմաններ` վաճառվող ապրանքների ապրանքային տեսքը, անվտանգությունը և որակն ապահովելու համար:

2018 թվականին Երևանի քաղաքապետարանը վերջնաժամկետ է ներկայացրել բանջարեղենի և մրգի բացօթյա առևտրով զբաղվողներին, որից հետո օրինախախտ առևտրականները ենթարկվել են պատասխանատվության[[1]](#footnote-1)։

Չնայած առանց թույլտվության բացօթյա առևտուրն իրականացնելու Երևանի քաղաքապետարանի արգելքը բխում է «Առևտրի և ծառայությունների մասին» Հայաստանի Հանրապետության օրենքի պահանջներից, այն բազմաթիվ դժգոհությունների առիթ է դարձել: Մասնավորապես, առևուր իրականացնողները նշում են, որ բացօթյա առևտրից ստացված եկամուտն իրենց ապրուստի միակ միջոցն է։ Բացի այդ, ըստ առևուր իրականացնողների՝ իրենց առաջարկվել է առևտրային գործունեություն ծավալել արդեն գործող վաճառակետերերում և շուկաներում՝ առաջին ամսում՝ անվճար, իսկ այնուհետև՝ 500 դրամ օրավճարով։ Սակայն առևուր իրականացնողները չեն ցանկանում տեղափոխվել՝ նշելով, որ քաղաքային իշխանությունների կողմից առաջարկվող վաճառակետերն առևտրի իրականացման համար բարենպաստ վայրերում չեն գտնվում և այդ վայրերում առևտրի իրականացումն իրենց համար շահավետ չի լինի։ Փոխարենն առաջարկում են որոշակի պայմաններ ստեղծել կամ իրենց տաղավարներ տրամադրել այն վայրերում, որտեղ իրենք տվյալ պահին առևտուր են իրականացնում։

Նշված խնդրի վերաբերյալ Պաշտպանի կողմից Երևանի քաղաքապետարանին առաջարկվել է քննարկել Երևան քաղաքում գյուղատնտեսական արտադրանքի վաճառքի նոր վայրեր կազմակերպելու հնարավորությունը։ Երևանի քաղաքապետարանից տեղեկացրել են, որ վարչական շրջանների և բացօթյա ապօրինի առևտուր իրականացրած քաղաքացիների հետ կքննարկվի Երևան քաղաքում նոր գյուղատնտեսական արտադրանքի փոքրածավալ շուկաներ կազմակերպելու հնարավորությունը:

Պաշտպանին բողոքներ են հասցեագրվել շրջածախ առևտրի և բացօթյա առևտրի հասկացությունների տարանջատման հետ կապված։ Ինչի հետևանքով ՀՀ ոստիկանությունը, որոշ դեպքերում, խոչընդոտներ է ստեղծում առևտուր իրականացնողների համար, քանի որ բացօթյա առևտուր կարող են իրականացնել միայն օրենսդրությանը համապատասխան տեղական ինքնակառավարման մարմինների կողմից թույլտվություն ստացած իրավաբանական անձինք և անհատ ձեռնարկատերերը, իսկ շրջածախ առևտուր կարող են իրականացնել նաև ֆիզիկական անձինք: Քաղաքացիների պնդմամբ՝ իրենք իրականացնում են ոչ թե բացօթյա, այլ շրջածախ առևտուր։

Մինչդեռ, տվյալ ոլորտը կարգավորող օրենսդրությամբ հստակ տարանջատված չեն բացօթյա և շրջածախ առևտուր հասկացությունները, ինչն էլ խոչընդոտներ է ստեղծում քաղաքացիների կողմից սահմանադրորեն ամրագրված տնտեսական գործունեությամբ զբաղվելու իրավունքի իրացման համար։

Այսպես, «Առևտրի և ծառայությունների մասին» Հայաստանի Հանրապետության օրենքի 2-րդ հոդվածում տրված է բացօթյա և շրջածախ առևտրի հասկացությունները, համաձայն որի՝ բացօթյա առևտուրն առևտրի օբյեկտներից, այդ թվում` հեղուկ վառելիքի, սեղմված բնական կամ հեղուկացված նավթային գազերի մանրածախ առևտրի կետերից և առևտրի իրականացման վայրերից դուրս` օրենսդրությամբ թույլատրված ապրանքների առևտուրն է, իսկ շրջածախ առևտուրն` առևտրի օբյեկտներից դուրս, վաճառողի հանձնարարությամբ, աշխատողի կողմից սպառողի տանը, հիմնարկներում, կազմակերպություններում, տրանսպորտում կամ փողոցում գնորդի հետ անմիջական շփմամբ իրականացվող մանրածախ առևտուրն է։

Նույն օրենքի 51-րդ հոդվածի համաձայն՝ բացօթյա առևտուր կարող են իրականացնել միայն օրենսդրությանը համապատասխան թույլտվություն ստացած իրավաբանական անձինք և անհատ ձեռնարկատերերը: Նույն հոդվածով սահմանվում են նաև բացօթյան առևտուր իրականցնելու որոշակի կանոններ:

«Առևտրի և ծառայությունների մասին» ՀՀ օրենքով սահմանվում են «շրջիկ առևտրի կետեր» և «շրջիկ առևտուր» հասկացությունները, ինչպես նաև սահմանվում է, որ մանրածախ առևտուրը կարող է իրականացվել նաև շրջիկ առևտրի կետերի միջոցով: Այսպիսով, շրջիկ առևտուրը նշյալ օրենքով դիտարկվում է որպես մանրածախ առևտրի տեսակ, սակայն, օրենքով որևէ այլ կարգավորում չի նախատեսվում, մասնավորապես՝ բացակայում են դրույթներ, թե ովքեր և ինչ ընթացակարգով կարող են զբաղվել նշված գործունեության տեսակով, ինչը գործնականում բազմաթիվ խնդիրներ է առաջացնում տնտեսավարողների համար:

Նշյալ օրենքում ամրագրված իրավանորմերի վերլուծությունից հետևում է նաև, որ շրջիկ և շրջածախ առևտուրը կարող է իրականացվել առանց համապատասխան թույլտվության, իսկ բացօթյա առևտրի պարագայում թույլտվությունը պարտադիր է։ Անհրաժեշտ է նշել, որ օրենքով չի կարգավորվում, օրինակ, թե ինչ ապրանքատեսակներ կարող են վաճառվել շրջիկ և շրջածախ առևտրի միջոցով։ Բացի այդ, անհասկանալի է բացօթյա առևտուր իրականացնելու համար թույլտվություն ունենալու պահանջը, իսկ շրջիկ և շրջածախ առևտրի համար՝ ոչ, ինչպես նաև նշված չէ, թե որ վայրերում է հնարավոր իրականացնել շրջիկ և շրջածախ առևտուր։

Օրենքով չի տրված նաև «տակդիրների» հասկացությունը, մասնավորապես անհասկանալի է, թե օրենսդիրն ինչ է ներառել տակդիրների հասկացության ներքո, ինչն անորոշություն է առաջացնում տնտեսվարողների համար։

Շրջիկ առևտրի կետերն՝ ըստ «Առևտրի և ծառայությունների մասին» ՀՀ օրենքի 2-րդ հոդվածի, ապրանքների պահման և մանրածախ առևտրի համար համապատասխան սարքավորումներով ապահովված ավտոկրպակները, մոտոկրպակները, ավտոսայլակները, մոտոսայլակները, ավտոցիստեռններն են և այլն։ Որևէ կարգավորում առկա չէ այն մասով, որ նշված շարժական գույքի օգտագործմամբ առևտուր իրականացնելիս, վերջիններս պետք է ստատիկ կերպով տեղակայվեն թույլատրված վայրերում։ Շրջիկ առևտրի պարագայում, դրա նախաձեռնողն օրենսդրորեն կաշկանդված չէ տեղաշարժվել այս կամ այն վայր և իրականացնել իր գործունեությունը։ Այս դեպքում արդյոք շրջիկ առևտրի կետի միջոցով վաճառքի կազմակերպման գործունեությամբ զբաղվող անձը յուրաքանչյուր անգամ, մի տեղից մյուս տեղ փոխադրվելիս, պարտավոր է տեղեկացնել համայնքի ղեկավարին: Խնդիրն առավել ընդգծված կլինի նաև այն դեպքում, երբ օրվա ընթացքում գործունեության իրականացման վայրը բազմիցս փոխվի։

Համապատասխան կարգավորումներ նախատեսված չեն նաև գործունեությունը դադարեցնելու կամ մի քանի օր շարունակ չծավալու դեպքերի համար։

*Հաշվի առնելով վերոնշյալը՝ անհրաժեշտ է՝*

*1.**բացօթյա, շրջիկ և շրջածախ առևտրի հարաբերությունները կարգավորող օրենսդրության մեջ նախատեսել այնպիսի փոփոխություններ, որով կտրվի առևտրի նշված տեսակների հստակ սահմանազատումը և իրականացման հստակ պայմանները․*

*2. շահագրգիռ բոլոր կողմերի մասնակցությամբ քննարկել Երևան քաղաքում առևտրի կազմակերպման նոր վայրեր սահմանելու հնարավորության հարցը:*

1. Տե**՛**ս https://hraparak.am/post/123904893, (2019 թվականի հունվարի 11-ի դրությամբ): [↑](#footnote-ref-1)